Sangskeið og konsert við Kristjanu Stefánsdóttir 11.-12. juli 2009 Við stuðli frá Tórshavn 100 ár hevur tað eydnast at fáa ein av fremstu sanglærarum Íslands, Kristjanu Stefánsdóttir, til Føroya at hava sangskeið leygardagin 11. og sunnudagin 12. juli. Við Kristjanu kemur klaverleikarin Agnar Már Magnússon. Hann spælir undir hjá Kristjanu á sangskeiðnum. Tey bæði fara eisini at hava eitt jazzkvøld í Havn mikukvøldið 15. juli. Sjálvt sangskeiðið er fullteknað, men áhugað eru vælkomin at koma at lurta báðar dagarnar frá kl. 10 til 17. Skeiðið er í stóra loftshølinum-GHM stovuni-í Musikkskúlanum á Frúutrøð. At lurta kostar 200 kr. fyri annan dagin og 300 kr. fyri báðar. Útbúgvingina í sangi hevur Kristjana av Sangskúlanum í Reykjavík og úr Hollandi, har hon gekk á tónlistaháskúla í Amsterdam og Haag. Í Haag var høvuðslærari hennara, árini 1999 og 2000, amerikanski jazzsangarin Rachel Gold. Nú er Kristjana lærari á íslendska tónlistaháskúlanum FÍH og hon er nógv eftirspurd til aðra undirvísing, m. a. sum sangvenjari til pallframførslur í íslendskum sjónleikarhúsum og í sjónvarpi. Kristjana og Jógvan Kristjana hevur júst havt ábyrgdina av sangvenjingini til framførsluna av amerikanska sangleikinum“ Sound of Music”, sum gongur á Borgarleikhúsinum í Reykjavík í hesum døgum. Fyri tveimum árum síðani var Kristjana venjari hjá Jógvani Hansen í íslendsku X-Factor sangkappingini, har hon gav sítt íkast til hansara greiða og sannførandi sigur-fyri bert at nevna nøkur av avrikum hennara. Kristjana Stéfánsdóttir hevur givið út fleiri fløgur, og sangur hennara innan jazz og blues er kendur-ikki bert í Íslandi, men eisini í Norðurlondum, Europa, Japan og USA, har hon hevur verið konsertferðir. Agnar Már Magnússon er ein nógv eftirspurdur jazzpianistur við fleiri fløgum aftan fyri seg. Hann fekk útbúgving sína frá tónlistaháskúlanum FÍH í í Reykjavík, har hann nú er lærari, og á tónlista-háskúla í Amsterdam. Har hitti hann jazzpianistin Larry Goldings, Larry bjóðaði Agnari til New York at fáa frálæru frá sær og øðrum jazzpianistum. Har var Agnar árið 2000. Konsertin og sangskeiðið eru tiltøk í hundrað ára haldi Tórshavnar kommunu sum fólkavald kommuna.